DA Den Europæiske Unions Tidende L 206/8

AFGØRELSE Nr. 1/2005 TRUFFET AF ASSOCIERINGSRÅDET EU-MAROKKO

af 4. august 2005

om en fravigelse fra protokol 4 vedrørende definitionen af begrebet »produkter med oprindelsesstatus« og ordningen for administrativt samarbejde i Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side

(2005/602/EF)

ASSOCIERINGSRÅDET EU-MAROKKO HAR —

under henvisning til Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side (1), undertegnet i Bruxelles den 26. februar 1996, i det følgende benævnt »aftalen EU-Marokko«, særlig artikel 39 i protokol 4 til aftalen om definitionen af begrebet »produkter med oprindelsesstatus« og ordningen for administrativt samarbejde, og

ud fra følgende betragtninger:

(1) Ifølge fælleserklæringen om artikel 39 i protokol 4 til aftalen EU-Marokko er Fællesskabet rede til at foretage en undersøgelse af Marokkos anmodninger om fravigelser fra oprindelsesreglerne straks efter undertegnelsen af aftalen.

(2) Den 19. april 2005 indgav Marokko en anmodning om en fravigelse fra oprindelsesreglerne for beklædningsgenstande. Den 7. juni 2005 supplerede Marokko anmodningen med en liste over produkter og de relevante mængder på i alt 10 890 tons beklædningsgenstande henhørende under kapitel 61 og 62 i det harmoniserede varebeskrivelses- og varenomenklatursystem.

(3) Fravigelsen skal muliggøre fremstilling i Marokko af beklædningsgenstande med oprindelsesstatus på basis af vævet stof med oprindelse i Tyrkiet med henblik på eksport til Fællesskabet, indtil frihandelsaftalen mellem Marokko og Tyrkiet, undertegnet den 7. april 2004, træder i kraft, og indtil ændringen af protokollen mellem EU og Marokko om oprindelsesreglerne får virkning.

(4) Fravigelsen gælder også vævet stof med oprindelse i Tyrkiet, som udføres til Marokko fra Fællesskabet.

(5) Fravigelsen foregriber virkningerne af en højere grad af kumulation i forhold til kumulationen i henhold til den gældende oprindelsesprotokol og bidrager således til en udvikling af den marokkanske økonomi, særlig tekstilsektoren.

(6) Fravigelsen bør derfor bevilges på betingelse af, at frihandelsaftalen mellem Marokko og Tyrkiet, herunder den dertil knyttede oprindelsesprotokol, er trådt i kraft.

(7) Fravigelsen kan indrømmes, indtil den nye protokol om oprindelsesreglerne for de tre berørte parter, nemlig Marokko, Tyrkiet og Fællesskabet, træder i kraft, dog under ingen omstændigheder længere end i et år —

TRUFFET FØLGENDE AFGØRELSE:

Artikel 1

Uanset bilag II til protokol 4 til aftalen EU-Marokko anses de beklædningsgenstande, der er anført i bilaget til denne afgørelse, og som er fremstillet i Marokko på basis af vævet stof med oprindelse i Tyrkiet, for at have oprindelse i Marokko.

Artikel 2

Fravigelsen i henhold til artikel 1 må kun gøres gældende, hvis der er præferenceoprindelsesregler svarende til oprindelsesreglerne i protokol 4 til aftalen EU-Marokko i kraft mellem Tyrkiet og Marokko med henblik på bestemmelsen af oprindelsesstatus for vævet stof indkøbt i Tyrkiet.

Artikel 3

Med henblik på denne afgørelse kan toldmyndighederne i en af Fællesskabets medlemsstater uanset artikel 18, stk. 4 og 5, i protokol 4 til aftalen EU-Marokko udstede EUR.1-varecertifikater for vævet stof med oprindelse i Tyrkiet, som udføres til Marokko.

Artikel 4

De i bilaget omhandlede mængder forvaltes af Kommissionen, som træffer alle administrative foranstaltninger, som den skønner egnede til at sikre en effektiv forvaltning heraf. Artikel 308a, 308b og 308c i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (2) finder tilsvarende anvendelse på forvaltningen af de i bilaget angivne mængder.

Artikel 5

Marokkos toldmyndigheder træffer de nødvendige foranstaltninger til at føre mængdekontrol med udførslen af de i artikel 1 nævnte produkter. Med henblik herpå skal alle varecertifikater, som de udsteder inden for rammerne af denne afgørelse, henvise dertil. Marokkos kompetente myndigheder sender hvert kvartal Kommissionen en opgørelse over de mængder, for hvilke der er udstedt EUR.1-varecertifikater i medfør af denne afgørelse, med angivelse af certifikaternes løbenumre.

Artikel 6

I rubrik 7 i varecertifikat EUR.1, som udstedes i medfør af denne afgørelse, angives på et af de sprog, på hvilke aftalen EU-Marokko er affattet, det vil sige alle fællesskabssprog og arabisk, følgende:

»Fravigelse — Afgørelse nr. 1/2005«.

Artikel 7

Marokko og Det Europæiske Fællesskabs medlemsstater træffer hver især de nødvendige foranstaltninger til denne afgørelses gennemførelse.

Artikel 8

Denne afgørelse træder i kraft på dagen for vedtagelsen.

Denne afgørelse anvendes, indtil den nye protokol mellem Marokko, Tyrkiet og Fællesskabet om definitionen af »produkter med oprindelsesstatus« og ordningen for administrativt samarbejde træder i kraft, dog under ingen omstændigheder længere end i et år.

Udfærdiget i Bruxelles, den 4. august 2005. På associeringsrådets vegne M. BENAÏSSA Formand

(1) EFT L 70 af 18.3.2000, s. 2.

(2) EFT L 253 af 11.10.1993, s. 1. Senest ændret ved forordning (EF) nr. 883/2005 (EUT L 148 af 11.6.2005, s. 5).